Á ḿbū awômo ai mwomǒ yā édzóē ǹkúkúmá Yéroboam, ńdɔ Abiya a ngátádi dzóē Yúda. 12A ngádzóe mim̀bú mílɛ́ á Yērúzalɛm. Nyiá á ngābə́ dzwé naa Mikayahu, ngɔn Uriel yǎ Givéa. Ńdɔ bitá bí ngábə́ bɔban á zāŋ Abiya bân Yéroboam. 3Abiya a ngákə lúman a bələ́ ńsāmbá bítá míńyóyɔ́g mí bod, miǹtɔ́bán mí bod bakúda miǹtɛd mínyi; ńdɔ̄ Yéroboam a ngákom etíé yā álúman ai nyé bân miǹtɔ́bán miǹgungúl mí bod bitá bakúda miǹtɛd mwom. 4Ńdɔ Abiya a ngátəbə̄ á ńkǒl Semaraǐm yā ó nə́ á sí miǹkǒl yā Efraím, nyé nâ: “Vógólán ma, ǎ Yéroboam ai Ísraɛ̂l ásə. 5Ngǎ myāyəm nâ, Ǹtondôbə, Zambá Ísraɛ̂l a ngávə́ Dávid etɔá ńkúkúmá yā Ísraɛ̂l á ńgūmá ńtíé ényiŋ. Dzǎm tē anə elad amvóé kɔ́m ású díé ai ású bɔ́n bóé ? 6Hədá ńdɔ Yéroboam, mɔ́n Nevath, ḿbɔ bisíé Salomóŋ, mɔ́n Dávid, a ngákódō á sí ǎ ngatsaman ai ǹtī wōē. 7Ńdɔ bədzə́dzāā bə́ bod, zəzə byə́m bə́ ngákə ai nyé ngām, bə́ ngabyandi Roboam, mɔ́n Salomóŋ, ábōg á ngābə́ mɔ́ngɔ́ ai ǹtəgan, təge ai ngul yǎ dzóan ai bɔ́. 8Ńdɔ̄ éyɔŋ dzí myǎkad nâ myǎlúman ai edzóe Ńtondôbə̌ yā é nə á mɔ́ mə́ bɔ́n bə́ Dávid ! Mínā bálā mī nə́ mod etítíb bod, mǐ bə̄lə́ bitɔŋ bí nyag bí mvɔ́d yā Yéroboam a ngátə́lē nâ ḿbyā bí nə́ bəzambá báán. 9Ngǎ mī ngáman tsídǎn bəfada bə́ Ǹtondôbə, bɔ́n bə́ Áron, ai bəlevíta, mǐ ngatə́lē mínā bə́bēn bəfada anə́ məyɔ̌ŋ yā míńnam ? É mod ósə ǎ zu ai etɔ̌ŋ ńnóm nyag ngə́ bə̄yóm míńtómbá zamgbál nə́ bə́ tə́lē nyé fada, a nə dzǎm bɛ́d fada yǎ é zāmbá á sə́ kig. 10Və ḿfág wāān, Ǹtondôbə énye a nə́ Zāmbá wāān, byǎ ndzí kig nyé dzoge. Bǐ bə̄lə́ bəfadǎ yā básyé Ńtondôbə, ḿbɔ̄ bə́ nə́ bɔ́n bə́ Áron ai bəlevítǎ yā básyé bīsíé byábán. 11Bávə́ Ńtondôbə mətúnuŋa kídí ésə ai ngogé ésə mə́túnuŋa bádígi ai otú məsan, bə́ tə́lege ḿbāŋála mənduga á tə́bə́le yǎ ḿfūbán mvɔ́d á yōb, bə́ komo etə́le alámbā mvɔ́d naa mə́lámbā mə́ yoŋ ngogé ésə. Amú byākála abéndé Ńtondôbə Zambá wáán; ḿfág wāān, mína mǐ ngádzoge nyé. 12Zambá nyɔ́ a tə́lé bíā ósū, bəfada bóé bā ai é tóŋ ású ńlɔ́ŋán yǎ báyi lóŋ ekígá bítá ású dáán. Ǎ bɔ́n bə́ Ísraɛ̂l, mí bə́ lúman ai Ǹtondôbə, Zambá běsōá, amú mī sə́ kig nyé dzǎm dɔ.